CELEX: 32017R0786
Language: ro
Date: 2017-05-08 00:00:00
Title: Regulamentul (UE) 2017/786 al Comisiei din 8 mai 2017 de modificare a Regulamentului (UE) nr. 142/2011 în ceea ce privește definițiile pentru făina de pește și uleiul de pește (Text cu relevanță pentru SEE. )

9.5.2017   
               
               
                  RO
               
               
                  Jurnalul Oficial al Uniunii Europene
               
               
                  L 119/1
               
            REGULAMENTUL (UE) 2017/786 AL COMISIEI
      din 8 mai 2017
      de modificare a Regulamentului (UE) nr. 142/2011 în ceea ce privește definițiile pentru făina de pește și uleiul de pește
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (Regulament privind subprodusele de origine animală) (1), în special articolul 31 alineatul (2),
      întrucât:
      
                  (1)
               
               
                  Regulamentul (CE) nr. 1069/2009 stabilește normele de sănătate publică și de sănătate a animalelor, aplicabile subproduselor de origine animală și produselor derivate, cu scopul prevenirii și reducerii la minimum a riscurilor prezentate de produsele respective asupra sănătății publice și a sănătății animalelor. Regulamentul menționat încadrează respectivele produse în categorii specifice care reflectă nivelul unor astfel de riscuri și conține cerințe privind utilizarea și eliminarea lor în condiții de siguranță.
               
            
                  (2)
               
               
                  Regulamentul (UE) nr. 142/2011 al Comisiei (2) stabilește norme de punere în aplicare pentru Regulamentul (CE) nr. 1069/2009, inclusiv definițiile subproduselor de origine animală, precum făina de pește și uleiul de pește.
               
            
                  (3)
               
               
                  Făina de pește este definită la punctul 7 din anexa I la Regulamentul (UE) nr. 142/2011 ca fiind proteine animale prelucrate obținute din animale acvatice, cu excepția mamiferelor marine. Definiția uleiului de pește, care este produs prin același proces tehnologic ca și făina de pește, este prevăzută la punctul 9 din anexa respectivă.
               
            
                  (4)
               
               
                  În conformitate cu articolul 3 punctul 9 din Regulamentul (CE) nr. 1069/2009, termenul „animale acvatice” este definit prin trimiterea la definiția de la articolul 3 alineatul (1) litera (e) din Directiva 2006/88/CE a Consiliului (3) ca orice pește din supraclasa Agnatha și din clasele Chondrichthyes și Osteichthyes, orice moluscă din încrengătura Mollusca și orice crustaceu din subîncrengătura Crustacea.
               
            
                  (5)
               
               
                  Definiția actuală pentru „animale acvatice” nu include stelele-de-mare din încrengătura Echinodermata, subîncrengătura Asterozoa, și nici nevertebratele acvatice de crescătorie, altele decât moluștele și crustaceele. Prin urmare, în prezent nu este posibilă utilizarea stelelor-de-mare sau a nevertebratelor acvatice de crescătorie, altele decât moluștele și crustaceele, pentru producția de făină de pește și ulei de pește.
               
            
                  (6)
               
               
                  Stelele-de-mare sunt nevertebrate marine și se alimentează mai ales cu alte nevertebrate marine, cum ar fi moluștele. Ele sunt recoltate în mod regulat ca un produs secundar al exploatațiilor care cresc moluște bivalve destinate consumului uman, fără a avea un impact negativ evident asupra populației de stele-de-mare. Aceste capturi accidentale reprezintă o sursă potențială valoroasă de proteine pentru hrana porcinelor sau a păsărilor de curte.
               
            
                  (7)
               
               
                  Viermele polichet Nereis virens reprezintă o sursă alternativă de proteine în alimentația peștilor carnivori de crescătorie, ceea ce ar permite reducerea costului hranei și a dependenței de făina de pește.
               
            
                  (8)
               
               
                  Considerentul 18 din Regulamentul (CE) nr. 1069/2009 explică faptul că nevertebratele acvatice care nu fac obiectul definiției de la articolul 3 punctul 9 din regulamentul menționat, cum ar fi stelele-de-mare și nevertebratele acvatice de crescătorie, altele decât moluștele și crustaceele, și care nu prezintă riscuri de transmitere a bolilor, ar putea fi folosite în aceleași condiții ca și animalele acvatice care fac obiectul definiției, de exemplu pentru producția de făină de pește.
               
            
                  (9)
               
               
                  Normele UE existente privind subprodusele de origine animală și privind encefalopatiile spongiforme transmisibile (4) nu interzic utilizarea stelelor-de-mare și a nevertebratelor acvatice de crescătorie, altele decât moluștele și crustaceele, pentru producția de hrană pentru animalele de fermă.
               
            
                  (10)
               
               
                  Deoarece folosirea proteinelor animale prelucrate provenind de la animale acvatice sălbatice, precum stelele-de-mare, și de la nevertebrate acvatice de crescătorie, altele decât moluștele și crustaceele, în hrana animalelor nerumegătoare nu reprezintă un risc mai ridicat decât utilizarea făinii de pește în hrana acestor animale, este necesară modificarea definițiilor termenilor „făină de pește” și „ulei de pește” pentru a include anumite animale nevertebrate acvatice.
               
            
                  (11)
               
               
                  În scopul protecției mediului și pentru a se evita crearea unor noi presiuni asupra populațiilor de stele-de-mare sălbatice, utilizarea lor pentru producția de făină de pește ar trebui să fie limitată la cazurile în care stelele-de-mare sunt recoltate în zonele de producție a moluștelor definite în Directiva 2006/88/CE.
               
            
                  (12)
               
               
                  Definițiile pentru făina de pește și uleiul de pește menționate la punctul 7 și, respectiv, punctul 9 din anexa I la Regulamentul (UE) nr. 142/2011 ar trebui modificate în consecință.
               
            
                  (13)
               
               
                  Standardele de prelucrare pentru uleiul de pește, astfel cum sunt prevăzute în anexa X la Regulamentul (UE) nr. 142/2011 ar trebui să fie extinse cu o trimitere la articolul 10 litera (l) din Regulamentul (CE) nr. 1069/2009 pentru a permite utilizarea nevertebratelor acvatice și terestre, altele decât speciile patogene pentru oameni sau animale, pentru producția de ulei de pește, care ar include stelele-de-mare și nevertebratele acvatice de crescătorie, altele decât moluștele și crustaceele.
               
            
                  (14)
               
               
                  Prin urmare, anexele I și X la Regulamentul (UE) nr. 142/2011 ar trebui modificate în consecință.
               
            
                  (15)
               
               
                  Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
               
            ADOPTĂ PREZENTUL REGULAMENT:
      Articolul 1
      Anexele I și X la Regulamentul (CE) nr. 142/2011 se modifică în conformitate cu anexa la prezentul regulament.
      Articolul 2
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 8 mai 2017.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 300, 14.11.2009, p. 1.
      
         (2)  Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).
      
         (3)  Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (JO L 328, 24.11.2006, p. 14).
      
         (4)  Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (JO L 147, 31.5.2001, p. 1).
      
         ANEXĂ
         Regulamentul (UE) nr. 142/2011 se modifică după cum urmează:
         
                     1.
                  
                  
                     Anexa I se modifică după cum urmează:
                     
                                 (a)
                              
                              
                                 punctul 7 se înlocuiește cu următorul text:
                                 
                                             „7.
                                          
                                          
                                             „făină de pește” înseamnă proteine animale prelucrate obținute din animale acvatice, cu excepția mamiferelor marine, inclusiv nevertebrate acvatice de crescătorie, inclusiv cele care intră sub incidența articolului 3 alineatul (1) litera (e) din Directiva 2006/88/CE a Consiliului (*1) și steaua-de-mare din specia Asterias rubens care sunt recoltate într-o zonă de producție a moluștelor;
                                          
                                       
                                    (*1)  Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (JO L 328, 24.11.2006, p. 14).”;"
						
                              
                           
                                 (b)
                              
                              
                                 punctul 9 se înlocuiește cu următorul text:
                                 
                                             „9.
                                          
                                          
                                             „ulei de pește” înseamnă ulei obținut din prelucrarea animalelor acvatice, cu excepția mamiferelor marine, inclusiv nevertebrate acvatice de crescătorie, inclusiv cele care intră sub incidența articolului 3 alineatul (1) litera (e) din Directiva 2006/88/CE și steaua-de-mare din specia Asterias rubens care sunt recoltate într-o zonă de producție a moluștelor, sau ulei obținut din prelucrarea peștelui destinat consumului uman, pe care un operator l-a destinat altor scopuri decât pentru consumul uman;”.
                                          
                                       
                           
               
                     2.
                  
                  
                     În anexa X, capitolul II secțiunea 3 litera A, punctul 2 se înlocuiește cu următorul text:
                     
                                 „2.
                              
                              
                                 Ulei de pește
                                 Doar materialele de categoria 3 menționate la articolul 10 literele (i), (j) și (l) din Regulamentul (CE) nr. 1069/2009 și materialele de categoria 3 provenite de la animalele acvatice menționate la articolul 10 literele (e) și (f) din regulamentul respectiv pot fi utilizate pentru producerea de ulei de pește.”